VSM sklep Cpg 66/94
Sodna praksa višjih sodišč, 1994-02-15

stečajno pravo - izpodbijanje dolžnikovih pravdnih dejanj - rok za vložitev tožbe - začetek teka roka za vložitev tožbe - uporaba ZPPSL glede na časovno veljavnost

Za stečajne postopke, ki so bili začeti pred 1.1.1994 veljajo vsa materialnopravna in procesna določila ZPPSL 1989, razen procesne določbe glede sestave sodišča v skrajšanem stečajnem postopku.

Šestmesečni rok za vložitev izpodbojne tožbe iz člena 116 ZPPSL 1989 je vezan na začetek stečajnega postopka - torej na čas izdaje sklepa o začetku stečajnega postopka.

Pritožba se kot neutemeljena zavrne in se potrdi sklep sodišča prve stopnje.

Tožeča stranka se je pravočasno pritožila zoper sklep prvostopnega sodišča, ki je zavrglo tožbo stečajnega dolžnika zaradi izpodbijanja dolžnikovega pravnega dejanja, s katerim bi prišlo do neenakomernega poplačila stečajnih upnikov. Sodišče je zavrglo tožbo zaradi poteka 6-mesečnega roka za vložitev izpodbojne tožbe. Tožeča stranka je v pritožbi uveljavljala pritožbeni razlog zmotne uporabe materijalnega prava. Navedla je, da se od 1.1.1994 dalje uporabljajo materijalne določbe novega stečajnega zakona - med te določbe pa spada tudi 6-mesečni rok za vložitev izpodbojne tožbe, ki prične teči od objave uradnem listu. Ob taki uporabi materijalnega prava pa je bila tožba pravočasno vložena.

Sodišče druge stopnje je preizkusilo prvostopno sodbo v napadenem delu in v mejah uveljavljenih razlogov, kakor tudi v smeri tistih pritožbenih razlogov, na katere se mora ozirati po uradni dolžnosti.

Pri tem preizkusu je pritožbeno sodišče ugotovilo, da pritožba ni utemeljena in sicer iz naslednjih razlogov: Nad tožečo stranko, ki je banka, je bil s sklepom prvostopnega sodišča opr. št. St 75/93-11 z dne 6.7.1993 začet stečajni postopek po določilih zakona o predsanaciji, sanaciji, stečaju in likvidaciji bank in hranilnic (Ur. l. RS št. 1/91-I, v nadaljevanju ZPSSLBH). Oklic je bil nabit na oglasno desko sodišča dne 6.7.1993, istega dne pa bil vročen stečajnemu dolžniku tudi sklep o začetku postopka.

Razen za predhodni postopek in za pravne posledice iz 28 člena ZPSSLBH, se po 31. členu cit. zakona za stečajni postopek nad bankami in hranilnicami uporabljajo določila stečajnega zakona, ki ureja stečaj podjetij. V času začetka stečaja nad tožečo stranko je veljal za stečaj nad podjetji zakon o prisilni poravnavi, stečaju in likvidaciji (Ur. l. SFRJ št. 84/89, v nadaljevanju ZPPSL 1989).

Brez osnove v končni določbi 196. člena zakona o prisilni poravnavi, stečaju in likvidaciji (Ur. l. RS št.67/93 v nadaljevanju ZPPSL 1993) je pravno stališče pritožbe, da se, za pred uveljavitvijo novega zakona začete stečajne postopke, uporabljajo samo procesne določbe ZPPSL 1989, materilno-pravne določbe pa iz novega zakona. Prav nasprotno - za stečajne postopke, ki so bili začeti pred 1.1.1994 veljajo vsa materialnopravna in procesna določila ZPPSL 1989, razen procesne določbe glede sestave sodišča v skrajšanem stečajnem postopku. Šest-mesečni rok za vložitev izpodbojne tožbe iz člena 116 ZPPSL 1989 je vezan na začetek stečajnega postopka - torej na čas izdaje sklepa o začetku stečajnega postopka. V obravnavanem primeru je ta rok pričel teči 6.7.1993 in je iztekel 6.1.1994. Prvostopno sodišče je v izpodbijanem sklepu pravilno in skladno s III. odstavkom 112. člena ZPP ugotovilo začetek in iztek 6-mesečnega roka za vložitev tožbe iz člena 116 ZPPSL 1989 ter tožbo zavrglo.

Pravilen je tudi prvostopni izrek o pravdnih stroških.

Izrek o pritožbenih stroških je odpadel, ker jih pritožnik ni priglasil.

ZPSS člen 28, 31. ZPPSL člen 116, 196. ZPP (1977) člen 112, 112/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.